**1: SAMMENSETNINGER: Riktig svar er *Distrikts-Norge.***

Regelen er at vi i sammensetninger med bindestrek bruker stor forbokstav når siste ledd er et særnavn, som *Barnehage-Norge*, *Kommune-Norge*, *Språk-Norge*, osv. Et godt råd er likevel å unngå slike konstruksjoner ettersom de ofte er upresise. Hva er for eksempel *Børs-Norge*?

Dersom første ledd er et særnavn, kan vi velge om vi vil ha bindestrek eller ikke. Vi kan skrive *Oslo-kvinne* eller *oslokvinne*. Men husk: Dropper vi bindestreken, blir det liten forbokstav.

**2: I forhold til: Riktig svar er «Hvor stor er Bærum i forhold til Stavanger».**

*I forhold til* er i ferd med å overta som universalpreposisjon og brukes ofte feilaktig der vi kunne ha brukt en enkelt preposisjon. Fenomenet har attpåtil fått sin egen nettside: [www.forholdisme.no](http://www.forholdisme.no). Her kan du lese mer om alle tvilstilfellene. Det er nemlig ikke alltid like klart om det er brukt feil eller ikke.

I alternativ 1 heter det «rettigheter *etter* loven». I nummer to bør vi skrive hva vi kan gjøre *for* de eldre. Når uttrykket brukes om en sammenligning, er du på trygg grunn, slik som i alternativ 3, «Hvor stor er Bærum i forhold til Stavanger».

**3: Ord og uttrykk: Riktig svar er *spanskrør.***

*Spanskrør* var laget av palmestengler og ble ikke bare brukt som pekestokk i skolen, men også til fysisk avstraffelse inntil dette ble avskaffet i 1936. *Franskrør* er det ikke noe som heter, ei heller *svenskerør*. *Russerrør* finnes derimot, men da snakker vi om rør som blir brukt i radioapparater, og da blir det feil å gå til en jernvarehandel …

**4: Hva heter det? Sjefens sekretær er en *sjefssekretær.***

En *sjefsekretær* er sjef for alle sekretærene, mens sjefens sekretær er en *sjefssekretær* med to s-er. På tilsvarende vis: En sjefredaktør er den øverste redaktøren, en sjefsredaktør er redaktør for sjefene, noe som vel ikke finnes … Det gjør heller ikke ordet *sekretrise*, selv om mange eldre fremdeles ikke er helt fremmed for ordet *ekspeditrise*. «Sjef sekretær» i to ord kaller vi særskriving, og særskrivingsfeil er noe som irriterer oss aller mest. Tenk bare på «ananas biter» og «tunfisk ringer».

**5: Stor eller liten forbokstav: Riktig svar er *Skatt øst*.**

Mange bommer her og tror det skrives *Skatt Øst* med stor Ø. Du kan trøste deg med at regelen er enkel: Vi bruker stor bokstav i første ledd og liten i andre. Tenk for eksempel på *Statens vegvesen*, *Oslo rådhus*, *Statens pensjonskasse,* osv. Skatt øst er ikke noe unntak i så måte. Oppgavens andre nøtt, *staten*, skriver vi alltid med liten s. *Regjeringen,* derimot, kan velge om den vil smykke seg med stor R eller holde seg til liten. Men bruker du liten, er du alltid på den riktige siden. En god regel er: Er du i tvil, bruk liten!

**6: Dialekt: Riktig svar er *gå.***

Når østfoldingene snakker om å *tælle*, mener de rusle eller gå: «Ska vi tælle?» Å gå seg en tur heter med andre ord «tælle seg en tur» på østfoldsk. Vi har også uttrykket *tællepøs*, som betyr *pedalbøtte*.

**7: Genitiv: Riktig svar er *Rogers innsats.***

Mange bruker apostrof for å uttrykke eieform, men på norsk holder det med en s: *Hansens innsats*, *Pers bil*, *Karis kontor*, osv. Apostrofen bruker vi bare når navnet ender på s, x eller z: *Wenche Foss’ bisettelse*. Hvis du synes dette blir kunstig, kan du skrive om og bruke en preposisjon i stedet: *kontoret til Kari*, *innsatsen til ordfører Hansen*, *bisettelsen av Wenche Foss*.

**8: Sine eller deres: Riktig svar er *brillene sine.***

Her hersker det full forvirring. Det du kan gjøre, er å sjekke hva som er det *logiske* subjektet: *sin/sine* peker nemlig tilbake på subjektet i setningen. Tenk på disse to variantene: «Han danset med sin kone» (*sin* peker på subjektet *han*) / «Han danset med hans kone» (han danset med en annens kone). I oppgaven snakker vi åpenbart om brillene til Ottar og Guri, altså subjektet, og da må det bli *brillene* *sine* og ikke brillene til noen andre.

**9: Velg riktig verb:Riktig svar er *avfinne seg med.***

Ja, det er ikke lett å skille mellom *avfinne seg med* og *innfinne seg*. Å avfinne seg med noe betyr å finne seg i noe, å akseptere. Vi kan for eksempel si: «Du må avfinne deg med at du har å innfinne deg på jobb i morgen klokken åtte!»

**10: Refleksivt eller ikke: Riktig svar er økonomien har *utartet til det katastrofale.***

Å *utarte* betyr at noe går til det verre: «Festen utartet». Den refleksive formen *utarte seg* finnes ikke, men er en sammenblanding med *arte seg*: «Hvordan arter dette seg for deg?» Utviklingen i kommunen *arter seg* bra, altså utvikler seg bra. Men bare *utarte* alene betyr altså noe ganske annet.

**11: Kjønn: Riktig svar er at nyre kan være alle tre kjønn.**

Substantivet *nyre* er et av de få substantiv som ifølge bokmålsordboka kan være både intetkjønn, hankjønn og hunkjønn. Men selv om du kan velge fritt, er det lurt å være konsekvent og samtidig sjekke kommunens språkprofil slik at du er mest mulig i samsvar med den. Det kan også være greit å vite at Det Norske Akademis ordbok (naob.no) holder seg til hankjønn.

**12: Komma: Riktig svar er at det ikke skal være komma i det første alternativet.**

FEIL: *«*For å få opp stemningen, fortalte sjefen en vits.» Det første leddet er ingen setning med bøyd verb, bare en infinitiv. Da skal vi ikke ha komma.

KORREKT: «Spis maten din og hold kjeft!» Vi bruker ikke komma mellom korte imperativuttrykk.

KORREKT: «Alle ansatte som stiller på dugnaden, får en påskjønnelse.*»* Det skal alltid være komma etter en innskutt leddsetning («som stiller på dugnaden»). Er leddsetningen unødvendig, skal vi også ha komma foran, men her er den nødvendig: Bare de som er med på dugnaden, får en påskjønnelse – ikke alle.

**13: Riktig svar er *innkreving*.**

Ordet *utleggsforretning* sikter på innkreving, som når namsmannen tar pant i løsøre for å inndrive et pengekrav på vegne av en kreditor. Men selv Statens innkrevingssentral innrømmer at brevtittelen «Avholdt utleggsforretning» er vanskelig å forstå, og skriver blant annet dette på sin hjemmeside: «I en utleggsforretning beslutter vi om det du skylder, skal kreves inn ved utleggstrekk eller utleggspant, eller begge deler.»

**14: Riktig svar er alternativ 3: «Nå må vi forhindre at brannen blusser opp igjen.»** Mange putter inn et ekstra *ikke* sammen med *hindre*, men da får vi dobbel nektelse: «for å hindre at dette ikke skjer igjen». Da blir betydningen strengt tatt det motsatte. I alternativ 2 er det riktignok ingen dobbel nektelse, men her har vi lagt inn en kommafeil for å forvirre ... Vi setter normalt ikke komma foran en leddsetning som følger en helsetning, slik danskene gjør.

**15: Preposisjoner: Riktig svar er *rapport om.***

Preposisjoner er vanskelig på alle språk, og norsk er ikke noe unntak. Både *på* og *i forhold til* er i ferd med å overta som universalpreposisjoner, så her gjelder det å være på vakt! En rapport *knyttet til* er ikke direkte feil, men unødvendig tungt fremfor det korte, presise – og korrekte – rapport *om.*